23. schôdza NR SR - 3.deň - B. popoludní
Dátum: 2021-01-28
Poslanec: Viskupič, Marián (SaS)
Druh vystúpenia: Vystúpenie v rozprave

229. Ďakujem pekne za slovo, pán predsedajúci. Ja začnem trošku takou históriou, že v predchádzajúcom parlamente, kde teda strana Sloboda a Solidarita sme viacejkrát takýto a podobný návrh predkladali, boli sme takí trochu osamotení a ten ná... návrh alebo... proste nikdy nezískal tú potrebnú podporu. O tom som teraz radšej, keď už teda ako koaličné strany, všetky štyri strany, lebo sme tam predkladatelia zo všetkých štyroch strán, tento návrh prinášame do pléna a verím, že s veľmi, veľmi, veľmi veľkou šancou, aby sa teda dostal nielen do pléna, ale aj do reality. A je to, ja by som to povedal, že skutočne, že 21. storočie do tejto problematiky evidencie vozidiel. Všetci si teda pamätáme a boli časy v minulosti, keď to delenie na okresy malo teda skutočný význam, pretože evidencia bola v papierovej podobne, bola na tom dopravnom inšpektoráte, a teda malo to svoj význam. Dnes máme centrálnu evidenciu vozidiel. Dnes máme všetky možnosti, aby, aby toto bolo robené akoby globálne, aby to nijakovsky nebolo viazané na okres. Toto je jeden z dôvodov, prečo sme sa rozhodli teda dať tento návrh zákona. A ideme takou tou metódou, že čo najväčšej slobody a možnosti rozhodnutia vôbec aj, aj majiteľov vozidiel, čiže prináša, tento návrh prináša možnosť prenositeľnosti evidenčného čísla vozidla pri predaja z pôvodného majiteľa vozidla na nového majiteľa vozidla bez ohľadu na jeho trvalý pobyt. Nie je to vlastne nič iné než rozšírenie pôvodnej možnosti, kde keď ste predávali auto v rámci okresu, tak tá ŠPZ-ka, budem hovoriť tá ŠPZ-ka, všetci sú zvyknutí na tento starý pojem, zostávala. No ale už keď ste to išli predať do druhého okresu, už sa muselo odhlásiť, prihlásiť, rozstrihať evidenčné číslo, nové. Nedávalo to logiku. Takže prinášame možnosť, že bez ohľadu na trvalé bydlisko nového majiteľa môže byť ponechaná tabuľka, ktoré to vozidlo malo, malo predtým. Toto samotné vlastne už tak akoby jemne nabúrava vlastne ten okresný princíp bez potreby zatiaľ, bez potreby, aby sme teda menili vôbec systém evidenčných čísiel vozidla. Postupom času vlastne bude stále menej jasné, že to vozidlo s nejakou tou ŠPZ-kou patrí do konkrétneho okresu a vlastne takto sa ten systém pomaly stáva globálnym. Keď hovorím o slobode, treba dať ľuďom aj druhú možnosť, pretože už z akéhokoľvek dôvodu, čiže si raz kúpili špeciálnu značku, alebo sa im len dobre pamätá tá ich, to ich evidenčné číslo vozidla, že si ho proste chcú nechať, takže prinášame aj možnosť ponechania pôvodných tabuliek pri predaji vozidla. Zasa je to užívateľsky príjemné. Vy to, tú tabuľku, ktorú si ponecháte, nemusíte dať hneď na vaše nové vozidlo, veď ste si ho mohli objednať, môže sa mať 2-3-mesačnú dobu, než vám ho dodajú, takže zatiaľ si dáte tú svoju pôvodnú ŠPZ-ku do šuplíka, a keď už teda budete mať svoje nové vozidlo, môžte si ho, teda, samozrejme, dopravný inšpektorát ho priradí, takže vlastne dávame človeku možnosť aj ponechať si, ponechať si svoju pôvodnú ŠPZ-ku. Myslím, že všetci predkladatelia máme zato, že najjednoduchšie riešenia sú zvyčajne skutočne tie, čo najlepšie, najefektívnejšie fungujú. A keď to vlastne zhrniem, takže raz pridelené evidenčné číslo vozidla môže byť na vozidle až do jeho smrti alebo vyradenia bez ohľadu na trvalý pobyt jeho aktuálneho majiteľa, alebo teda opačne, raz kúpenú EČV, ku ktorej má majiteľ špeciálny vzťah, môže používať roky a môže si ju prenás..., prenášať z jedného vozidla na ďalšie vozidlo. Toto prináša... Alebo môžme skúsiť takto, prinášame aj ďalšie, ďalšie pozitívne zmeny, ktoré sú, rušíme teda dvojkrokové odhlasovanie a prihlasovanie vozidla. Všetci si to pamätáme, dohodli ste sa s niekým kľudne z druhej strany Slovenska a vy ste, že teda mu predáte svoje vozidlo. Vy ste ho museli odhlásiť, samozrejme, muselo tam byť, teda buď on osobne, alebo teda na základe splnomocnenia ste ho odhlásili naňho a on potom na svojom okresnom dopravnom inšpektoráte si mohol ísť prihlásiť. Tak, ako som na začiatku povedal, na toto už dnes nie je dôvod, systémy to umožňujú. Takže toto by som povedal, je tá zmena paradigmy, že meníme proces odhlásenia a prihlásenia na jednokrokový a zároveň uskutočniteľný na ktoromkoľvek dopravnom inšpektoráte na Slovensku. Pri predaji vozidla, viete si to predstaviť, nemusí sa už behať, kdekoľvek sa dohodnete, tam sa to dá v jednom kroku, predávajúci - kupujúci, vyriešiť. Toto, samozrejme, prináša aj ďalší taký jeden špecifický prípad. Už sme tu dneska spomínali Bratislavu, či tu ľudia majú, nemajú trvalý pobyt. No jeden z tých problémov, prečo si to človek nechce, ten trvalý pobyt meniť, je, že, samozrejme, doklady, no ale ešte aj, aj, aj vozidlo, aj to ste museli vlastne tú ŠPZ-ku zmeniť, čo, samozrejme, keď ste sa sťahovali z Humenného do Bratislavy, znamenalo sadnúť na vlak alebo do auta a riešiť to aj v Humennom, aj v Bratislave. Týmto pádom na ktoromkoľvek dopravnom inšpektoráte vy len nahlásite zmenu trvalého bydliska, za A netreba nikam cestovať, za B sa žiadna značka nemení, za C vás to nestojí žiadne peniaze na správnom poplatku na novej značke, takže zasa je to zmena, ktorá ľuďom veľmi, veľmi pomôže. A takisto prinášame možnosť dodatočnej registrácie ťažného zariadenia na vozidlo, ako aj zmenu napríklad ráfikov, resp. pneumatík. Aj tieto zmeny bude možné vykonávať elektronicky, teda bez nutnosti fyzickej návštevy dopravného inšpektorátu. Čo tieto veci prinášajú? Ja by som možno začal kľudne ekológiou. Ono sa to zdá možno až neuveriteľné, ale ročne sa rozstrihá z týchto dôvodov, teda kúpy, predaja, prehlasovania vozidiel, takmer 400-tisíc jednotlivých tabuliek, ktoré teda sa rozstrihnú a končia, verme, že v druhotných surovinách, ale každopádne nemuseli, takže tieto zmeny, keď sa nám ich podarí v Národnej rade schváliť, prinesú, že podstatne menej tabuliek sa každým rokom, teda bude strihať. A tu sa od tohto sa môžme odpichnúť, prináša to šetrenie štátu, pretože štát tie tabuľky kupuje, v podstate vieme, že nie veľmi lacno z dôvodu, jak by som..., za monopolnej zmluvy, pretože je len jeden dodávateľ. Ale takisto, samozrejme, to šetrí peniaze aj obyvateľom, pretože tie tabuľky stoja 33 euro, ak ich nemusíte meniť, nemusíte si ich kupovať. Takže ušetrí to, ušetrí to aj peniaze, takže je tam takýto efekt. Ďalšie veľké náklady ušetrí vlastne to, že sa ten dvojkrokový systém zmení na jednokrokový. Vlastne v podstate sa veľmi výrazne zníži množstvo úkonov a tým pádom množstvo času, ktorý teda príslušníci Policajného zboru, ktorí vykonávajú zmeny v evidencii, musia akoby stráviť v práci. Takže prináša to aj, aj na takejto úrovni veľmi signifikantné úspory. Ja by som tu povedal aj, aj takéto DNA SaS, že my máme slobodu ako, ako jednu z teraz najdôležitejších hodnôt, takže skutočne a tento návrh prináša aj tú slobodu. Buď to môžte mať, svoje číslo, môžte mať číslo, že vám to je jedno, teda pôvodné, takže máte možnosť, možnosť rozhodovania. No... (Krátka pauza a reakcia z pléna.) Ideme domov? (Povedané so smiechom.) V podstate, čo by som, čo by som ešte povedal, verím, že toto je skutočne návrh, ktorý nás nebude nijakovsky rozdeľovať podľa toho, kde sedíme. Toto je návrh, ktorý je pre ľudí, a ja budem alebo by som, zase budem hovoriť za nás všetkých, budeme veľmi radi, ak by sa aj opozícia rozhodla podporiť, podporiť tento návrh. Toľko asi odo mňa zatiaľ. Ďakujem pekne.